ВЯЧАСЛАЎ Аляксандравіч скараціў нават пасады галоўных спецыялістаў, акрамя галоўнага ветурача. Сам спраўляецца з кіраваннем вытворчым працэсам. Па спецыяльнасці ён аграном. Раней быў брыгадзірам, галоўным аграномам. Некалькі гадоў не працаваў у гаспадарцы, упакоўваў мэблю на фабрыцы. Летась раённае кіраўніцтва прапанавала яму ўзяць гаспадарку ў арэнду. Параіўся з зяцямі і пакуль рашыўся на пасаду дырэктара ААТ “Косава”. З першага дня ўстанавіў рэжым жорсткай эканоміі, узяўся за дысцыпліну, і вынік не заставіў сябе доўга чакаць. Два гады таму валавы намалот збожжа крыху перавышаў 1200 тон, а летась засыпалі ў засекі зерня ў тры з паловай разы больш. Сабралі пачаткаў кукурузы 600 тон. Фуражом фермы забяспечылі. Гаспадарка ўзнялася з аўтсайдараў у лідары па прыросце вытворчасці малака. За адзін год сярэдні надой на карову вырас амаль на паўтары тоны. Сёлета косаўскія жывёлаводы плануюць выйсці на гадавы пяцітысячны рубеж па надоях малака.